Komisjoni määrus (EÜ) nr 919/94,

26. aprill 1994,

milles on sätestatud nõukogu määruse (EMÜ) nr 404/93 üksikasjalikud rakenduseeskirjad seoses banaanitootjate organisatsioonidega

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 13. veebruari 1993. aasta määrust (EMÜ) nr 404/93 banaanituru ühise korralduse kohta, [1] muudetud komisjoni määrusega (EÜ) nr 3518/93, [2] eriti selle artiklit 9,

ning arvestades, et:

määrusega (EMÜ) nr 404/93 on sätestatud banaanitootjate organisatsioonide asutamine; kõnealused organisatsioonid peavad tunnustamiseks vastama teatavatele tingimustele; tingimused on koostatud nii, et need annavad piisava kindluse selle kohta, et organisatsioonide suurus, tegutsemise aeg, asutamis- ja tegutsemisviis soodustab banaanide tootmis- ja turustamistingimuste parandamist;

kõnealused nõuded, mille eesmärgiks on tagada tootjate organisatsioonide minimaalne stabiilsus ja majandustegevus, eriti liikmete arvu ja toodangumahu puhul, tuleb kindlaks määrata ühenduse tootjapiirkondade struktuurilist mitmekesisust arvestades;

ka stabiilsuse ja tõhususe huvides on vaja esiteks määratleda vahendid ja abinõud, mille tootjate organisatsioonid peavad andma oma liikmete käsutusse, ning teiseks eeskirjad, mille organisatsioonid peavad vastu võtma ja mida rakendama oma liikmete suhtes, et saavutada tunnustatud organisatsioonide eesmärke vastavalt ühenduse õigusaktidele;

nõukogu vastuvõetud erimeetmete ning käesolevas määruses sätestatud meetmete rakendamine eeldab tootjate organisatsioonide ranget kohustust edastada teatavate ajavahemike järel üksikasjalikku teavet liikmesriikide määratud asutustele, et võimaldada kõnealustel asutustel tunnustamist arvesse võttes jälgida tootjate organisatsioonide võetud kohustuste täitmist; tuleks täpsustada liikmesriikide tehtavad kontrollid ja teabevahetus eespool nimetatud sätete kohaldamise jälgimiseks;

on vaja täpsustada sätted, mida tuleks kohaldada vastavalt 18. juuni 1978. aasta määrusele (EMÜ) nr 1360/78 (tootjate organisatsioonide ja nende ühenduste kohta, [3] viimati muudetud määrusega (EÜ) nr 3669/93 [4] tunnustatud tootjate organisatsioonide suhtes, mis on kõnealuses määruses sätestatud süsteemi alusel saanud abi asutamiskuludeks ja jooksvateks halduskuludeks;

käesolevas määruses sätestatud meetmed on kooskõlas banaanituru korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Liikmesriigid annavad määruse (EMÜ) nr 404/93 artikli 5 sätete kohaselt eritunnustuse tootjate organisatsioonidele ja nende ühendustele (edaspidi "tootjate organisatsioonid"), mille majandustegevus hõlmab värskete banaanide tootmist ja turustamist ning mis vastavad eespool nimetatud määruse artiklis 5 ja käesolevas määruses sätestatud nõuetele.

Tootjate organisatsioonidele, mis on tunnustatud määruse (EMÜ) nr 1360/78 kohaselt, antakse esimeses lõigus sätestatud eritunnustus, kui pädevad asutused leiavad, et kõnealuse organisatsiooni asutamisakt ja tegutsemiseeskirjad vastavad esimeses lõigus osutatud sätetele.

Artikkel 2

1. Tootjate organisatsioonid esitavad liikmesriigi määratud asjaomasele pädevale asutusele eritunnustuse saamise taotluse koos asutamisakti ja II lisa A osas kindlaksmääratud teabega.

2. Pädev asutus kontrollib esitatud teabe õigsust, vaadates läbi dokumendid ja viies läbi kohapealseid kontrollimisi. Kahtluse korral teostab pädev asutus muid kontrollimisi, et tagada artiklis 1 sätestatud nõuete täitmine.

3. Eritunnustus antakse 90 päeva jooksul pärast taotluse kättesaamist, kui täiendavaks uurimiseks ei nõuta lisaaega.

Artikkel 3

1. Turustatavate banaanide minimaalne toodangumaht ja määruse (EMÜ) nr 404/93 artikli 5 lõike 1 punktile b vastav tootjate organisatsioonide liikmete minimaalne arv sätestatakse I lisas.

2. Lõike 1 kohaldamisel arvestatakse toodanguna keskmist banaanitoodangut, mille on kolme turustusaasta jooksul enne tunnustamist turustanud kõik tootjad, kes kuuluvad tunnustamist taotlevasse organisatsiooni.

Kui tootmispiirkonnas on toodang esimeses lõigus nimetatud perioodi jooksul langenud erandlike ilmastikuolude tõttu, võib arvesse võtta erandlikule ilmale eelnenud ühe või mitme turustusaasta toodangu mahtu.

Artikkel 4

Määruse (EMÜ) nr 404/93 artikli 5 eesmärkide saavutamiseks vajalikud tootjaliikmete käsutusse antavad või tootjate organisatsiooni valduses olevad abinõud hõlmavad vähemalt vahendeid järgmisteks tegevusteks:

- sorteerimine, kalibreerimine ja turustamiseks ettevalmistamine mahus, mis vastab liikmetelt saadud banaanitoodangu mahule,

- tehnilise ja kaubandusliku tegevuse korraldamine,

- tsentraliseeritud raamatupidamine.

Artikkel 5

Uute liikmete vastuvõtmiseks on tootjate organisatsioonide põhikirjas järgmised nõuded:

a) uus liikmelisus hakkab kehtima üksnes alates turustusaasta algusest;

b) uusi liikmeid tuleb vastu võtta organisatsiooni tegeliku ja prognoositava turustusmahu alusel;

c) iga liige kohustub olema tootjate organisatsiooni liige vähemalt kolm aastat ning teatama oma liikmelisuse lõpetamisest kirjalikult vähemalt 12 kuud ette. Juhul kui tootjate organisatsiooni on tunnustatud enne 1. jaanuari 1995, on minimaalne liikmeks oleku aeg kaks aastat;

d) kõik liikmed kohustuvad täitma kõiki tootjate organisatsiooni kehtestatud kohustusi.

Artikkel 6

1. Määruse (EMÜ) nr 404/93 artikli 5 lõike 1 punkti d kohaselt sätestatud banaanitootjate organisatsioonide eeskirjad näevad ette vähemalt järgmist:

a) tootjad esitavad toodangu kindlakstegemiseks deklaratsioonid kasvatusala, hinnangulise koristusmahu ja tegelikult koristatud koguste kohta;

b) toodangu osas määratletakse turustusstrateegia ja -võimaluste alusel kasvatatavad, väljavahetatavad ja väljajuuritavad banaanisordid, kasutatavad kasvatusmeetodid ja saagikoristuse ajakava;

c) turustamise osas määratletakse kvaliteedi, suuruse, pakendamise, esitlemise ja märgistamise miinimumnõuded.

2. Tootjate organisatsioonid nõustavad ja abistavad liikmeid, et tagada vastuvõetavate eeskirjade nõuetekohane kohaldamine. Organisatsioonid karistavad rikkujaid asjakohasel viisil.

Artikkel 7

1. Hiljemalt iga aasta 1. märtsiks ja esimest korda 1995. aasta 1. märtsiks edastavad tootjate organisatsioonid pädevale riigiasutusele II lisas osutatud teabe.

Kui liikmesriigid seda vajalikuks peavad, võivad nad vastu võtta II lisa B osa punkte käsitlevaid lisaeeskirju.

2. Pädevad asutused saadavad komisjonile hiljemalt iga aasta 1. maiks ja esimest korda 1995. aasta 1. maiks nende territooriumil tunnustatud banaanitootjate organisatsioonide nimekirja ja iga tootjate organisatsiooni kohta II lisa A osas kindlaksmääratud teabe.

3. Komisjon võib koostöös asjaomase liikmesriigiga ette näha, et kogu II lisas osutatud teave või osa teabest edastatakse elektrooniliselt.

Artikkel 8

Pädevad asutused veenduvad tootjate organisatsiooni asutamise ja tegevuse nõuetekohasuses ning määruse (EMÜ) nr 404/93 artiklis 5 ja käesoleva määruse artiklis 7 nimetatud teabe õigsuses. Iga tootjate organisatsioon viib läbi kohapealseid kontrollimisi vähemalt kord kolme aasta jooksul.

Artikkel 9

Pädevad asutused tühistavad tunnustuse, kui nad leiavad, et:

- ühenduse eeskirjadega kehtestatud kohustusi ei ole täidetud,

- määruse (EMÜ) nr 404/93 artiklis 5 ja käesoleva määruse artiklis 7 osutatud teave on jäetud tahtlikult edastamata või seda on petturlikel eesmärkidel võltsitud.

Artikkel 10

Määruse (EMÜ) nr 404/93 artiklis 6 osutatud abi tootjate organisatsioonide asutamise julgustamiseks ja haldustegevuse toetamiseks ei anta tootjate organisatsioonidele, mis on saanud määruse (EMÜ) nr 1360/78 artikliga 10 ettenähtud abi.

Artikkel 11

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 26. aprill 1994

Komisjoni nimel

komisjoni liige

René Steichen

[1] EÜT L 47, 25.2.1993, lk 1.

[2] EÜT L 320, 22.12.1993, lk 15.

[3] EÜT L 166, 23.6.1978, lk 1.

[4] EÜT L 338, 31.12.1993, lk 26.

--------------------------------------------------

I LISA

Ühenduse tootmispiirkond | Liikmete miinimumarv | Turustatava banaanitoodangu miinimummaht (netomass tonnides) |

Hispaania (Kanaari saared) | 25 | 5000 |

Prantsusmaa | | |

—Guadeloupe | 100 | 30000 |

—Martinique | 100 | 30000 |

Kreeka (Kreeta ja Lakoonia) | 4 | 40 |

Portugal (Madeira, Assoorid ja Algarve) | 5 | 10 |

--------------------------------------------------

II LISA

ARTIKLIS 5 OSUTATUD BANAANITOOTJATE ORGANISATSIOONE KÄSITLEV TEAVE

+++++ TIFF +++++

+++++ TIFF +++++

+++++ TIFF +++++

+++++ TIFF +++++

--------------------------------------------------